ai4bharat/Pralekha huggingface dataset:
पंतप्रधान कार्यालय
कोविड-19 ची परिस्थिती हाताळण्यासाठी नेमलेल्या 11 अधिकारप्राप्त मंत्रीगटांच्या कामांचा पंतप्रधान कार्यालयाकडून आढावा
पुरवठा साखळी व्यवस्थापन यशस्वी होण्यासाठी विश्वास निर्माण करणे आवश्यक
प्रादेशिक भाषांमधून संपर्क साधत शेवटच्या स्थळापर्यंत जनसंवाद साधण्यावर भर
नवी दिल्ली, 10 एप्रिल 2020
कोविड-19 च्या प्रसारामुळे निर्माण झालेली आव्हाने आणि परिस्थिती हाताळण्यासाठी केंद्र सरकारने अधिकारप्राप्त 11 मंत्रिगट तयार केले असून या सर्व गटांना विविध कामे सोपवण्यात आली आहेत. पंतप्रधान कार्यालयाच्या प्रधान सचिवांच्या अध्यक्षतेखाली आज झालेल्या बैठकीत या गटांच्या कामांचा आढाव घेण्यात आला. या आजाराचा प्रादुर्भाव आणि प्रभावाला आला घालण्यासाठी पंतप्रधान कार्यालयाकडून वेळोवेळी घेतल्या जाणाऱ्या आढावा बैठकसत्रातली ही सर्वात अलीकडच्या घडीतली बैठक होती.
यावेळी विविध मंत्रिगटांनी घेतलेल्या प्रयत्नांचा प्रधान सचिवानी आढावा घेतला. जीवनावश्यक वस्तूंचा पुरवठा आणि व्यवस्थापन याच्याशी संबंधित प्रश्न, या साखळीत सहभागी सर्वांच्या मदतीने सोडवणे, सामाजिक अंतर राखून शेतकऱ्यांना त्यांची उत्पादने आणि पिके काढण्याबाबत मदत करणे, या संदर्भात केंद्रीय गृह मंत्रालयाने दिलेल्या सर्व मार्गदर्शक सूचना खालच्या स्तरापर्यंत पोहचवणे आणि जनतेमध्ये विश्वास निर्माण करण्यासाठीच्या उपाययोजना करणे, यावर चर्चा झाली. त्याशिवाय, कोरोनाच्या चाचण्या करताना प्रोटोकॉल आणि पद्धती पाळण्याबद्दल देखील, यावेळी चर्चा होऊन, त्याविषयी समाधान व्यक्त करण्यात आले. आतापर्यंत देशात प्रोटोकॉलनुसार 1,45,916 चाचण्या करण्यात आल्या आहेत.
या लॉकडाऊनचा सर्वाधिक फटका बसलेले स्थलांतरित मजूर आणि बेघर लोकांसाठी तातडीने निवाऱ्याची सोय करण्याचे निर्देश सर्व राज्यांच्या मुख्य सचिवांना देण्यात आले आहेत. त्यासोबतच, त्यांच्या व्यवस्थेच्या कामाविषयीची सद्यस्थिती जाणून घेण्यासाठी केंद्र सरकार सातत्याने राज्ये आणि जिल्हा प्रशासकाच्या संपर्कात आहे. PPE चे उत्पादन युद्धपातळीवर सुरु असून आरोग्य कर्मचाऱ्यांच्या क्षमता बांधणीचेही काम होत आहे. स्वयंसेवी संस्था आणि समाजिक गटांचे एकत्रीकरण करण्यात आले आहे. कामांचे दुहेरीकरण आणि गोंधळ टाळण्यासाठी, स्वयंसेवी संस्था आणि जिल्हा प्रशासनाच्या कामात व संसाधनात सुसूत्रता आणावी अशी सूचना प्रधान सचिवांनी केली.
पीएम गरीब कल्याण योजनेअंतर्गत कल्याणकारी योजना आणि आर्थिक मदतीचे पैकेज गरिबांपर्यंत पोहचवण्याच्या प्रक्रियेचाही यावेळी आढावा घेण्यात आला. उचित लाभार्थ्यांपर्यंत योजनेचे लाभ पोहचवण्याच्या दृष्टीने डेटा आणि आकडेवारी अचूक असणे अत्यंत आवश्यक आहे, असे प्रधान सचिव यावेळी म्हणाले.
सरकार या काळात करत असलेल्या उपाययोजना, आजाराविषयीची माहिती आणि उचललेल्या पावलांची माहिती समाजातल्या शेवटच्या घटकापर्यंत पोहचवण्यासाठी प्रादेशिक भाषांमधून जनसंपर्क साधण्यावर यावेळी भर देण्यात आला. तंत्रज्ञान आणि डेटा व्यवस्थापन क्षेत्रातल्या प्रयत्नांविषयी बोलतांना आरोग्य सेतू APP सुरु करण्याबद्दल समाधान व्यक्त करण्यात आले तसेच हे APP अधिकाधिक लोकांपर्यंत पोहचवण्यासाठी प्रयत्न करण्याची गरज व्यक्त करण्यात आली.
पंतप्रधान कार्यालयाचे वरिष्ठ अधिकारी आणि इतर मंत्रालयाचे अधिकारी या बैठकीला उपस्थित होते.
G.Chippalkatti/R.Aghor/D.Rane
(
कृषी मंत्रालय
खरीप हंगामात कृषी उत्पादनात वाढ करण्यासाठी सर्वोत्तम शेती पद्धतींचा अवलंब करण्याचे केंद्रीय कृषी आणि शेतकरी कल्याणमंत्री नरेंद्र सिंग तोमर यांचे शेतकऱ्यांना आवाहन
कोविड-19 लॉकडाऊनच्या काळात शेतकरी समुदायाने दाखवलेल्या समर्पित वृत्तीची तोमर यांच्याकडून प्रशंसा, शेती उत्पादन देशाच्या अर्थव्यवस्थेचा कणा बनला असल्याचे कृषी आणि शेतकरी कल्याणमंत्र्यांचे शेतकऱ्यांना लिहिलेल्या पत्रात प्रतिपादन, शेती आणि गावे आत्मनिर्भर भारताच्या केंद्रस्थानी
शेतीला फायदेशीर बनवण्यासाठी शेतकऱ्यांनी आपल्या जमिनीचा पोत विचारात घेऊन विविध प्रकारच्या पिकांची लागवड करावी, असे आवाहन केंद्रीय कृषी आणि शेतकरी कल्याणमंत्री नरेंद्र सिंग तोमर यांनी केले आहे. त्यांनी देशातील शेतकऱ्यांना उद्देशून एक पत्र लिहिले असून त्यामध्ये शेतकऱ्यांना विविध सूचना केल्या आहेत. देशाच्या बहुतेक भागात मान्सून सक्रिय झाला असल्याने, बऱ्याच भागात पिकांच्या पेरणीची कामे पूर्ण झाली आहेत आणि इतर भागात ही कामे सुरू आहेत असे त्यांनी सांगितले. उत्पादनात वाढ करण्यासाठी शेतकऱ्यांनी सर्वोत्तम पद्धतींचा अवलंब करावा, यासाठी आपण शेतकऱ्यांशी संपर्क साधत असल्याचे त्यांनी या पत्रात म्हटले आहे.
लॉकडाऊनच्या खडतर काळात देशातील उद्योग आणि व्यवसायांवर विपरित परिणाम होऊन ही देशातील शेतकऱ्यांनी जबाबदारीने आणि समर्पित वृत्तीने आपली शेतीची कामे पूर्ण केल्याबद्दल त्यांनी शेतकऱ्यांची प्रशंसा केली. पंतप्रधान नरेंद्र मोदी यांच्या नेतृत्वाखाली देश अतिशय प्रभावी पद्धतीने गेले तीन महिने कोरोना विषाणूच्या आपत्तीला तोंड देत आहे, असे ते म्हणाले. रब्बी पिकांची कापणी आणि विक्रीची प्रक्रिया कोणत्याही अडथळ्याविना पूर्ण करण्यात आली. कृषी उत्पादन देशाच्या अर्थव्यवस्थेचा कणा बनला असल्याचे त्यांनी सांगितले.
तोमर यांनी त्यांच्या पत्रामध्ये शेतकऱ्यांना अनेक चांगल्या कृषी पद्धतींची माहिती दिली आहे. यामध्ये खरीप हंगामातील प्रमुख उत्पादन असलेल्या भाताच्या पिकाच्या लागवडीच्या उत्तम पद्धती, तणांवर नियंत्रण, जैविक कीटकनाशकांचा वापर, सेंद्रीय खते आणि गांडूळखताचा वापर, लावणीसाठी रिज अँड फरो पद्धती, ऱ्हायझोबियम जीवाणूने डाळींच्या बियाण्यांवर प्रक्रिया, नायट्रोजनयुक्त खतांचा पोटॅश आणि फॉस्फोरससह मृदा आरोग्य पत्रिकेला अनुसरून वापर आणि सिंचनाच्या सर्वोत्तम पद्धती त्यांनी सुचवल्या आहेत. या पत्रात तोमर यांनी देशातील विविध भागांच्या गरजा स्वतःहून अतिशय तपशीलवार विचारात घेतल्या आहेत. या सर्वांचा एकत्रित विचार करून त्याचा सारांश लक्षात घेतला तर पीक व्यवस्थापनाच्या सर्वोत्तम पद्धतींचा अवलंब केला तर शेती उत्पादनात अनेक पटींनी वाढ होऊ शकते असे तोमर यांचे म्हणणे आहे. यासाठी पूर्वतयारीची, योग्य निर्णयाची आणि आपल्या शेतात त्यांची अंमलबजावणी करण्याची गरज असल्याचे त्यांनी सांगितले आहे. पंतप्रधान नरेंद्र मोदी यांनी दिलेल्या जय जवान, जय किसान, जय विज्ञान या घोषणेचा उल्लेख करत तोमर यांनी पंतप्रधानांच्या आत्मनिर्भर किंवा स्वयंपूर्ण भारताचे स्वप्न साकार करण्यासाठी शेती आणि गावांना केंद्रस्थानी ठेवण्याच्या दृष्टीकोनावर भर दिला आहे. आपण भरघोस खरीप पीक येईल याची काळजी घेतली पाहिजे. सध्याच्या परिस्थितीत शेतकऱ्यांच्या खांद्यावर कृषी उत्पादनात वाढ करण्याची अतिशय महत्त्वाची जबाबदारी आहे. केवळ स्वतःच्या कल्याणासाठी नव्हे तर संपूर्ण देशाच्या कल्याणाची जबाबदारी त्यांच्यावर आहे, असे त्यांनी नमूद केले.
PIB Headquarters
पत्र सूचना कार्यालयाचे कोविड-19 संबंधित बातमीपत्र
नवी दिल्ली/मुंबई 24 मे 2022
|
|
- 192.52 cr vaccine doses have been administered so far under Nationwide Vaccination Drive
- India's Active caseload currently stands at 14,841
- Active cases stand at 0.03%
- Recovery Rate currently at 98.75%
- 1,635 recoveries in the last 24 hours increases Total Recoveries to
- 4,26,00,737
- 1,675 new cases recorded in the last 24 hours
- Daily positivity rate 
- Weekly Positivity Rate 
- 84.74 cr Total Tests conducted so far; 4,07,626 tests conducted in the last 24 hours
#Unite2FightCorona #IndiaFightsCorona
आरोग्य मंत्रालयाची कोविड-19 घडामोडींवरील माहिती
आज सकाळी 7 वाजेपर्यंत प्राप्त झालेल्या तात्पुरत्या अहवालानुसार, भारताच्या देशव्यापी कोविड-19 प्रतिबंधक लसीकरण मोहिमेने 192.52  कोटींचा टप्पा पार केला आहे. 2,42,67,393 सत्रातून हे लसीकरण पार पडले आहे.
देशातील 12 ते 14 वर्ष वयोगटातील मुलामुलींसाठी 16 मार्च 2022 रोजी कोविड प्रतिबंधक लसीकरण मोहीम सुरू झाली. आतापर्यंत 3.30  कोटींपेक्षा अधिक किशोरवयीन बालकांना लसीची पहिली मात्रा देण्यात आली आहे. त्याचप्रमाणे 10 एप्रिल, 2022 पासून 18 ते 59 वयोगटातल्या नागरिकांसाठी कोविड-19 प्रतिबंधक क्षमता वृद्धी मात्रा देण्यास प्रारंभ झाला आहे.
सध्या भारतातील रुग्णसंख्या 14,841 इतकी आहे, ती देशाच्या एकूण रुग्णसंख्येच्या तुलनेत 0.03% इतकी आहे.
परिणामी, भारतात रुग्ण बरे होण्याचा दर 98.75% झाला आहे.
गेल्या 24 तासात कोरोनाचे 1,635 रुग्ण बरे झाल्यामुळे आतापर्यंत कोरोनामुक्त झालेल्या रुग्णांची संख्या  वाढून 4,26,00,737 झाली आहे.
गेल्या 24 तासात 1,675 नव्या कोरोना रुग्णांची नोंद झाली.
गेल्या 24 तासात एकूण 4,07,626 चाचण्या करण्यात आल्या. भारताने आतापर्यंत एकूण 84.74  कोटींहून अधिक चाचण्या केल्या आहेत.
देशात साप्ताहिक पॉझिटिव्हिटी दर सध्या 0.49 % तर दैनंदिन पॉझिटिव्हिटी दर 0.41 % आहे.
इतर अपडेट्स :
S.Kulkarni/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 117
संरक्षण मंत्रालय
कोप इंडिया 2023 सराव
नवी दिल्ली, 10 एप्रिल 2023
भारतीय हवाई दल  आणि युनायटेड स्टेट्स एअर फोर्स  यांच्यातील कोप इंडिया 23 हा द्विपक्षीय हवाई सराव, अर्जन सिंग , कलाईकुंडा आणि आग्रा इथल्या भारतीय हवाई दलाच्या तळांवर आयोजित करण्यात आला आहे. दोन्ही हवाई दलांमधील परस्पर सामंजस्य अधिक वाढवणे, आणि परस्परांच्या सर्वोत्तम पद्धतींचे आदान-प्रदान करणे, हे या सरावाचे उद्दिष्ट आहे.
या सरावाचा पहिला टप्पा आज सुरु झाला. सरावाच्या या टप्प्यात हवाई गतीशीलतेवर लक्ष केंद्रित केले जाईल, आणि यामध्ये दोन्ही हवाई दलांची वाहतूक विमाने आणि विशेष दलांच्या मालमत्तेचा समावेश असेल. दोन्ही बाजू C-130J आणि C-17 ही विमाने मैदानात उतरवतील, तसेच युनायटेड स्टेट्स एअर फोर्स , आपल्या MC-130J लढाऊ विमानांचा देखील सराव करतील. या सरावामध्ये जपानी हवाई सेल्फ डिफेन्स फोर्स कर्मचारी देखील समाविष्ट असून, ते पर्यवेक्षक म्हणून यात सहभागी होत आहेत.N.Chitale/R.Agashe/D.Rane
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 125
पंतप्रधान कार्यालय
सात नव्या संरक्षण कंपन्यांच्या राष्ट्रार्पण समारंभात उद्या पंतप्रधान नरेंद्र मोदी यांचा दूरदृश्यप्रणालीद्वारे संदेश
नवी दिल्ली, 14 ऑक्टोबर 2021
विजयादशमीच्या पवित्र उत्सवाचे औचित्य साधत, उद्या म्हणजेच, 15 ऑक्टोबर, 2021 रोजी दुपारी 12:10 वाजता, संरक्षण मंत्रालयाच्या विशेष कार्यक्रमात सात संरक्षण कंपन्यांचे राष्ट्रार्पण केले जाणार आहे. विशेष सोहळ्यात, पंतप्रधान नरेंद्र मोदी यांचा संदेश दूरदृश्य प्रणालीच्या माध्यमातून प्रसारित केला जाणार आहे.
संरक्षण मंत्री राजनाथ सिंह, संरक्षण राज्यमंत्री आणि संरक्षण उद्योगांचे प्रतिनिधी या कार्यक्रमाला उपस्थित राहतील.
सात नव्या संरक्षण कंपन्यांविषयी माहिती:-
केंद्र सरकारने आयुध निर्माणी मंडळाचे,100 टक्के सरकारी मालकीच्या कॉर्पोरेट कंपन्यांमध्ये रुपांतरण करण्याचा निर्णय घेतला आहे. आपली संरक्षण सज्जता वाढवण्यासाठी, देशाला संरक्षण उत्पादन क्षेत्रात, आत्मनिर्भर बनवण्याच्या दृष्टीने हा निर्णय घेण्यात आला आहे. या निर्णयामुळे संरक्षण उत्पादन निर्मिती क्षेत्रातील कार्यान्वयन स्वायत्तता वाढवली जाईल, कार्यक्षमताही वाढेल आणि विकास तसेच नवोन्मेषाच्या नव्या संधी उपलब्ध होतील.
ज्या सात संरक्षण कंपन्यांचे कोर्पोरेटीकरण केले जाणार आहे, त्यांची नावे- म्युनिशन्स इंडिया लिमिटेड ,आर्मर्ड व्हेईकल्स निगम लिमिटेड , ॲडव्हान्स्ड वेपन्स अँड इक्विपमेंट इंडिया लिमिटेड ; ट्रूप कम्फर्ट लिमिटेड ; यंत्र इंडिया लिमिटेड ; इंडिया ओप्टेल लिमिटेड ; आणि ग्लाईडर्स इंडिया लिमिटेड  अशी आहेत.
M.Chopade/R.Aghor/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(
ऊर्जा मंत्रालय
ऊर्जा क्षेत्रासाठी दिलासादायक उपाययोजनांना ऊर्जा मंत्र्यांची मंजुरी
लॉकडाऊन दरम्यान केंद्रीय ऊर्जा मंत्रालय 24 तास अखंडित वीजपुरवठा सुनिश्चित करेल
वितरण कंपन्यांसाठी देय सुरक्षितता ठेव 50 टक्के कमी केली जाईल
वीज निर्मीती आणि पारेषण कंपन्यांची देयके भरण्यास वितरण कंपन्यांना 3 महिने मुदतवाढ
कोविड-19 महामारी रोखण्यासाठी केलेल्या लॉकडाऊनच्या काळातही ऊर्जा क्षेत्रातील म्हणजे निर्मिती, पारेषण, वितरण आणि व्यवस्थापन यंत्रणेतील सर्व कर्मचारी हे सर्व घरांना आणि आस्थापनांना विनाखंडीत वीजपुरवठा मिळावा यासाठी वचनबद्ध असून त्यासाठी दिवसाचे 24 तास कार्यरत आहेत, असे प्रतिपादन केंद्रीय ऊर्जा मंत्री आर. के. सिंह यांनी केले.
सुमारे 70 % वीजनिर्मिती ही कोळसा आधारित वीज प्रकल्पातून होते. देशांतर्गत कोळसा कंपन्यांकडून कोळशाचा नियमित पुरवठा व्हावा तसेच रेल्वेद्वारे त्याची वाहतूक करता यावी, याकरिता ऊर्जा मंत्रालय हे, रेल्वे आणि कोळसा मंत्रालयाच्या संपर्कात आहे.
लॉकडाऊनमुळे ग्राहक हे वीज वितरण कंपन्यांची  देयके भरु शकत नाहीत. त्याचा परिणाम वितरण कंपन्यांच्या रोख महसुलावर झाला आहे. ज्यामुळे निर्मिती आणि पारेषण कंपन्यांची देणी चुकविण्याची त्यांची क्षमता क्षीण झाली आहे.या पार्श्वभूमीवर केंद्रीय ऊर्जा मंत्री आर. के. सिंग यांनी ऊर्जा क्षेत्रासाठी महत्वपूर्ण उपाययोजनांना मंजुरी दिली आहे. वितरण कंपन्यांच्या आटलेल्या आर्थिक स्त्रोतांची समस्या सोडविण्यासाठी खालील निर्णय घेण्यात आले आहेत.
a) सीपीएसयु निर्मिती आणि पारेषण कंपन्या या निर्मिती आणि पारेषण कंपन्यांची मोठी थकबाकी असलेल्या वितरण कंपन्यांनाही वीज पुरवठा आणि पारेषण सुरु ठेवतील. सध्याच्या आपत्कालीन परिस्थितीत कोणत्याही वीज वितरण कंपनीचा पुरवठा कमी होणार नाही.
b) 30 जून 2020 पर्यंत वितरण कंपन्यांनी वीजनिर्मितीसाठी वीज निर्मिती करणाऱ्या कंपन्यांकडे ठेवलेली देय सुरक्षा ठेव 50 % कमी केली जाईल.
c) वीज निर्मिती करणाऱ्या कंपन्या आणि पारेषण परवानाधारकांना देयके देण्यासाठी वितरण कंपन्यांना तीन महिन्यांची मुदतवाढ देण्यात यावी आणि उशिरा देयक दिल्याबद्दल त्यांच्यावर दंड किंवा अधिभार आकारू नये, असे निर्देश केंद्रीय विद्युत नियामक आयोगाला देण्यात आले आहेत. अशाच प्रकारचे निर्देश राज्य विद्युत नियामक आयोगाला द्यावेत, अशी विनंती राज्य सरकारला करण्यात आली आहे.
U.Ujgare/V.Joshi/P.Kor
(Visitor Counter : 201
संरक्षण मंत्रालय
आयएनएस सुनयना सेशेल्समधे दाखल
संयुक्त सागरी बलांच्या सरावात भारतीय नौदलाचा पहिल्यांदाच सहभाग
ऑपरेशन सदर्न रेडीनेस ऑफ कम्बाईंड मेरिटाइम फोर्सेस  या वार्षिक प्रशिक्षण सरावात सहभागी होण्यासाठी आयएनएस सुनयना ही भारतीय युद्धनौका 24 सप्टेंबर 2022 रोजी पोर्ट व्हिक्टोरिया सेशेल्स येथे दाखल झाली. हिंद महासागर क्षेत्रातील सागरी सुरक्षेसाठी भारतीय नौदलाच्या वचनबद्धतेला बळकटी देण्याबरोबरच, भारतीय नौदलाची युद्धनौका पहिल्यांदाच संयुक्त सागरी बलांच्या - सीएमएफच्या सरावात सहभाग होते आहे.
सीएमएफतर्फे आयोजित क्षमता उभारणीसंबंधी सरावांमध्ये सहयोगी भागीदार म्हणून ही युद्धनौका सहभागी होणार आहे. या संयुक्त सरावात अमेरीका, इटली, ऑस्ट्रेलिया, कॅनडा आणि न्यूझीलंडची शिष्टमंडळे तसेच यूके, स्पेन आणि भारताच्या नौका सहभागी होणार आहेत.
आयएनएस सुनयनाच्या या बंदरावरील मुक्कामादरम्यान सहभागी राष्ट्रांशी व्यावसायिक संवादाचेही आयोजन करण्यात आले आहे.
सांख्यिकी आणि कार्यक्रम अंमलबजावणी मंत्रालय
जुलै 2018 साठी औद्योगिक उत्पादन निर्देशांक
जुलै 2018 मध्ये औद्योगिक उत्पादन निर्देशांक  125.8 इतका राहिला जो जुलै 2017 च्या तुलनेत 6.6 टक्के अधिक आहे. याचाच अर्थ जुलै 2018 मध्ये औद्योगिक विकास दर 6.6 टक्के राहिला. एप्रिल-जुलै 2018 मध्ये औद्योगिक विकास दर गेल्या आर्थिक वर्षातील याच कालावधीच्या तुलनेत 5.4 टक्के राहिला.
जुलै 2018 मध्ये खाण, कारखानदारी आणि वीज क्षेत्रात उतपादन वाढीचा दर जुलै 2017 च्या तुलनेत अनुक्रमे 3.7 टक्के, 7.0 टक्के आणि 6.7 टक्के राहिला. तर एप्रिल-जुलै 2018 मध्ये या तिन्ही क्षेत्रांचा उत्पादन वृद्धि दर गेल्या आर्थिक वर्षातील याच कालावधीच्या तुलनेत अनुक्रमे 5.0, 5.6 आणि 5.3 टक्के राहिला . या काळात फर्निचरच्या निर्मितीत 42.7 टक्के इतकी सर्वाधिक वाढ नोंदली गेली. ‘कम्प्यूटर, इलेक्ट्रॉनिक आणि ऑप्टिकल उत्पादने निर्माण’उद्योग गटाने 30.8 टक्के वाढ नोंदवली. तंबाखू उत्पादनांच्या निर्मितीने 28.4 टक्के वाढ नोंदवली . ‘कागद आणि कागदी उत्पादनांच्या गटाने  2.7 टक्के उणे वाढ नोंदवली.
उपयोग आधारित वर्गीकरण अनुसार जुलै 2018 मध्ये प्राथमिक वस्तु, भांडवली वस्तू ,मध्यवर्ती वस्तु आणि पायाभूत निर्माण वस्तूंचा वृद्धी दर जुलै 2017 च्या तुलनेत अनुक्रमे 6.9 टक्के, 3.0 टक्के 1.2 टक्के आणि 8.4 टक्के राहिला, टिकाऊ ग्राहकोपयोगी वस्तूंच्या वाढीचा दर जुलै 2018 मध्ये 14.4 टक्के राहिला,. तर बिगर-टिकाऊ ग्राहकोपयोगी वस्तूंचा वृद्धि दर जुलै 2018 मध्ये 5.6 टक्के राहिला..
ऑगस्ट 2018 चा निर्देशांक शुक्रवार 12 ऑक्टोबर रोजी प्रसिद्ध केला जाईल.
Mahesh Chopade/S. Kane
(Visitor Counter : 52
पंतप्रधान कार्यालय
हिमालयातील राज्ये अशी ओळख असलेल्या राज्यांसाठीच्या पंतप्रधानांच्या दृष्टीकोनाबाबतची 2001 सालची ध्वनीचित्रफीत
हिमालयातील राज्यांच्या विकासाचा संकल्प ठाम असल्याचे, पंतप्रधान नरेंद्र मोदी यांनी म्हटले आहे.
हिमालयातील राज्ये अशी ओळख असलेल्या राज्यांसाठीच्या पंतप्रधानांच्या दृष्टीकोनाबाबतच्या 2001 सालच्या ध्वनीचित्रफीतीला प्रतिसाद देताना मोदींनी ट्विट केले आहे की,
“हे शेअर केल्याबद्दल धन्यवाद. अनेक आठवणींना उजाळा मिळाला. संकल्प अर्थात तोच!”
गृह मंत्रालय
कोविड 19 विरुद्धच्या लढयात पुकारलेला देशव्यापी लॉकडाऊन 3 में पर्यंत वाढवण्याचा निर्णय जनसामान्यांच्या आयुष्याचे संरक्षण करण्यासाठी–अमित शहा
पंतप्रधान नरेंद्र मोदी यांच्या नेतृत्वाखाली भारतीय जनतेने जगासमोर कोविड-19 विरुद्धच्या लढ्यातील एक उदाहरण प्रस्थापित केले आहे–गृहमंत्री
कोविड-19 विरुद्धच्या लढाईत केंद्र आणि राज्य सरकारांमध्ये कौतुकास्पद समन्वय- गृहमंत्री
कोविड-19 लढाईत आघाडीवर असणाऱ्या आरोग्यसेवा व्यवसायिक आणि सुरक्षा कर्मचाऱ्यांना सलाम- गृहमंत्री
देशात अन्न, औषधे आणि इतर दैनंदिन आवश्यक वस्तूंचा पुरेसा साठा, कोणत्याही नागरिकाने घाबरून जाण्याची गरज नाही- अमित शहा
नवी दिल्ली, 14 एप्रिल 2020
केंद्र सरकारने कोविड-19 विरुद्ध लढा देण्यासाठी देशव्यापी लॉकडाऊन 3 मे पर्यंत वाढविण्याचा निर्णय घेतला आहे.
केंद्रीय गृहमंत्री अमित शहा यांनी या निर्णयाबद्दल पंतप्रधानांचे मनापासून आभार व्यक्त करत म्हंटले की, आज पंतप्रधान नरेंद्र मोदी यांनी कोविड-19 चा प्रसार थांबवण्यासाठी आणि त्याचे समूळ उच्चाटन करण्यासाठी देशातील लॉकडाऊन 3 मे पर्यंत वाढविण्याचा हा निर्णय देशवासियांच्या आयुष्याचे संरक्षण करण्यासाठी घेतला आहे.
कोविड-19 चा प्रसार थांबवण्यासाठी केंद्र सरकारने घेतलेल्या निर्णयाचे कौतुक करताना शहा म्हणाले की, आज संपूर्ण जग या जागतिक महामारीचा सामना करीत आहे आणि पंतप्रधानांच्या नेतृत्वात भारतीय जनतेने या आजाराशी लढा देण्याकरिता संपूर्ण जगासमोर एक आदर्श उदाहरण ठेवले आहे. सरकारने योग्यवेळी घेतलेले निर्णय आणि त्यातील लोकसहभाग यामधून हे दिसून येते, असे ते म्हणाले.
या महामारीचा सामना करण्यासाठी आणि नागरिकांची प्रत्येक गरज पूर्ण करण्यासाठी केंद्र आणि राज्यातील समन्वय किती महत्वाचा आहे हे सांगताना गृहमंत्री म्हणाले, ज्याप्रकारे सर्व राज्य सरकारे केंद्र सरकारच्या सोबत काम करत आहे ते खरेच खूप कौतुकास्पद आहे. हा समन्वय अधिक दृढ करणे आवश्यक आहे जेणेकरुन सर्व नागरिक लॉकडाऊन योग्य प्रकारे पाळतील आणि कोणालाही त्यांच्या दैनंदिन गरजा पूर्ण करताना कोणतीही अडचण येणार नाही, असेही ते म्हणाले.
कोविड-19 विरुद्धच्या लढाईत आघाडीवर काम करणाऱ्या आरोग्यसेवा व्यवसायिक आणि सुरक्षा कर्मचाऱ्यांना सलाम करत शहा म्हणाले की, या लढाईत महत्वपूर्ण भूमिका बजावणारे आमचे डॉक्टर, आरोग्य कर्मचारी, स्वच्छता कामगार, पोलिस आणि सर्व सुरक्षा कर्मचारी यांचे योगदान अतिशय हृदयस्पर्शी आहे. या कठीण काळातील त्यांचे धैर्य आणि समजूतदारपणा सर्व भारतीयांना प्रेरणा देत आहे. सर्व नागरिकांनी मार्गदर्शक सूचनांचे काटेकोरपणे पालन करून त्यांना सहकार्य करावे, असेही ते म्हणाले.
या संकट समयी देशातील नागरिकांना आश्वस्त करताना आणि एकमेकाला सहाय्य करण्यासाठी प्रोत्साहन देताना शहा म्हणाले की, “देशाचा गृहमंत्री म्हणून मी जनतेला खात्री देतो की देशात अन्न, औषधे आणि इतर दैनंदिन आवश्यक वस्तूंचा पुरेसा साठा आहे, त्यामळे कोणत्याही नागरिकाने घाबरून जाण्याची गरज नाही. त्यासोबतच संपन्न लोकांना मी विनंती करतो की त्यांनी स्वतःहून पुढे येऊन त्यांच्या आसपासच्या गरीब जनतेला मदत करावी.”
संरक्षण मंत्रालय
आयुध निर्माण मंडळाचे कॉर्पोरेटायजेशन
नवी दिल्ली, 19 सप्टेंबर 2020
केंद्रीय मंत्रिमंडळाच्या सुरक्षाविषयक समितीने 29-7-2020 रोजी झालेल्या बैठकीत संरक्षण मंत्रालयाचे दुय्यम कार्यालय असलेल्या आयुध निर्माण मंडळाचे  रुपांतर कंपनी कायद्यांतर्गत नोंदणी झालेल्या एकापेक्षा जास्त 100 टक्के सरकारी मालकीच्या कॉर्पोरेट उद्योगांमध्ये करण्याचा निर्णय घेतला. या कॉर्पोरेटायजेशन प्रक्रियेमुळे ओएफबीची स्वायत्तता, उत्तरदायित्व आणि आयुधांच्या पुरवठ्याच्या कार्यक्षमतेत वाढ होणार आहे. या प्रस्तावित प्रक्रियेच्या विरोधात कामगारांच्या संपाची आणि त्यांच्याकडून व्यक्त होणाऱ्या सरकारने दखल घेतली आहे. 4-8-2020 रोजी तीन मान्यताप्राप्त फेडरेशन्स ऑफ डिफेन्स सिविलियन एम्प्लॉयीजनी सरकारच्या या निर्णया विरोधात 12-10-2020 रोजी सकाळी सहा वाजल्यापासून बेमुदत संप पुकारण्याची नोटिस दिली होती. या ओएफबीच्या कॉर्पोरेटायजेशच्या संपूर्ण प्रक्रियेवर देखरेख करण्यासाठी आणि मार्गदर्शन करण्यासाठी संरक्षणमंत्र्यांच्या अध्यक्षतेखाली अधिकारप्राप्त मंत्रिगटाची स्थापना करण्यात आली आहे. यामध्ये संक्रमणाचे पाठबळ आणि कर्मचाऱ्यांचे वेतन आणि निवृत्तीचे लाभ यांच्याशी संबंधित हितांचे रक्षण करतानाच त्यांच्या पुनर्नेमणुकीच्या योजनांचा समावेश आहे. संरक्षण दलांना पुरवठा करताना ओएफबीच्या उत्पादनांवर त्यांच्या उत्पादन खर्चावर कोणत्याही प्रकारच्या नफ्याची आकारणी न करता किंमत आधारित पद्धतीनुसार त्यांची किंमत निर्धारित केली जाते. संरक्षण दलांना महत्त्वाच्या सामग्रीचा पुरवठा करणाऱ्या ओएफबीला उत्पादन संस्था म्हणून मानांकित केले असल्याने आंतरराष्ट्रीय दरांसोबत कोणतीही तुलना करण्यात येत नाही
संरक्षण राज्यमंत्री श्रीपाद नाईक यांनी एका प्रश्नाच्या लेखी उत्तरात डॉ. शंतून सेन यांना राज्यसभेत ही माहिती दिली.B.Gokhale/S.Patil/D.Rane
सोशल मिडियावर आम्हाला फॉलो करा@PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 183
सांस्कृतिक मंत्रालय
नेताजी सुभाषचंद्र बोस यांच्या 125 व्या जयंतीनिमित्त 23 जानेवारीपासून संपूर्ण वर्ष विविध कार्यक्रमांचे आयोजन
125 व्या जयंती वर्षाच्या उद्घाटन सोहळयाच्या अध्यक्षस्थानी पंतप्रधान
नवी दिल्ली, 19 जानेवारी 2021
नेताजी सुभाषचंद्र बोस यांच्या 125 व्या जयंतीनिमित्त संपूर्ण वर्षभर साजऱ्या होणाऱ्या कार्यक्रमांची औपचारिक सुरुवात 23 जानेवारी 2021 रोजी होईल असे संस्कृती आणि पर्यटन मंत्री प्रह्लादसिंग पटेल यांनी आज जाहीर केले. कोलकता येथे आयोजित केलेल्या उत्सवाच्या उद्घाटन कार्यक्रमाच्या अध्यक्षस्थानी पंतप्रधान नरेंद्र मोदी असतील. पटेल यांनी आज नवी दिल्लीत पत्रकारांना ही माहिती दिली. सरकारने 23 जानेवारी हा दिवस दरवर्षी ‘पराक्रम दिन’ म्हणून साजरा करण्याचा निर्णय घेतला असून यासंदर्भात राजपत्रित अधिसूचना आज जारी करण्यात आल्याची माहिती मंत्र्यांनी दिली.
सुभाषचंद्र बोस यांचे 125 वे जयंती वर्ष राष्ट्रीय आणि आंतरराष्ट्रीय स्तरावर सुयोग्य पद्धतीने साजरे करण्यात येणार आहे. या स्मरणोत्सवातील कार्यक्रम निश्चित करण्यासाठी आणि त्यांच्यावर देखरेख आणि मार्गदर्शन करण्यासाठी पंतप्रधान नरेंद्र मोदी यांच्या अध्यक्षतेखाली एक उच्च स्तरीय समिती गठीत केली आहे अशी माहिती पटेल यांनी दिली. ही समिती दिल्ली, कोलकाता येथे तसेच नेताजी तसेच आझाद हिंद फौजशी संबंधित इतर महत्वाच्या ठिकाणी तसेच परदेशात स्मरणोत्सवातील कार्यक्रमाच्या आयोजनासाठी मार्गदर्शन करेल.
पंतप्रधानांच्या अध्यक्षतेखाली येत्या 23 जानेवारी 2021 रोजी कोलकाता येथील व्हिक्टोरिया मेमोरियल येथे या स्मरणोत्सव कार्यक्रमाचे उद्घाटन होणार आहे. याप्रसंगी एका सांस्कृतिक कार्यक्रमाबरोबर,नेताजींच्या जीवन आणि कार्यावर आधारित कायमस्वरुपी प्रदर्शन व प्रोजेक्शन मॅपिंग शोचे उद्घाटन होणार आहे.
यावेळी नेताजी यांच्या 125 व्या जयंतीनिमित्त एक विशेष नाणे आणि टपाल तिकीट यांचे विमोचन केले जाईल असे पटेल म्हणाले.
ते पुढे म्हणाले की, ओरिसाच्या कटक येथे नेताजींच्या जन्मस्थळी देखील संस्कृती मंत्रालय एक कार्यक्रम आयोजित करणार आहे.
भारत सरकार अंतर्गत कार्यरत इतर मंत्रालये देखील या निमित्त मोठ्या संख्येने विविध उपक्रम राबविणार आहेत. या उपक्रमांची घोषणा आणि आयोजन उच्चस्तरीय समितीने परवानगी दिल्यानंतर केली जाईल असे पटेल म्हणाले .
Jaydevi P.S/S.Mhatre/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 143
PIB Headquarters
पत्र सूचना कार्यालयाचे कोविड-19 संबंधित बातमीपत्र
नवी दिल्ली/मुंबई 12 मे 2022
|
|
- 190.83 cr vaccine doses have been administered so far under Nationwide Vaccination Drive
- India's Active caseload currently stands at 19,067
- Active cases stand at 0.04%
- Recovery Rate currently at 98.74%
- 3,230 recoveries in the last 24 hours increases Total Recoveries to
- 4,25,70,165
- 2,827 new cases recorded in the last 24 hours
- Daily positivity rate 
- Weekly Positivity Rate 
- 84.24 cr Total Tests conducted so far; 4,71,276 tests conducted in the last 24 hours
#Unite2FightCorona #IndiaFightsCorona
आरोग्य मंत्रालयाची कोविड-19 घडामोडींवरील माहिती
आज सकाळी 7 वाजेपर्यंत प्राप्त झालेल्या तात्पुरत्या अहवालानुसार, भारताच्या देशव्यापी कोविड-19 प्रतिबंधक लसीकरण मोहिमेने 190.83  कोटींचा टप्पा पार केला आहे. 2,38,04,578 सत्रातून हे लसीकरण पार पडले आहे.
देशातील 12 ते 14 वर्ष वयोगटातील मुलामुलींसाठी 16 मार्च 2022 रोजी कोविड प्रतिबंधक लसीकरण मोहीम सुरू झाली. आतापर्यंत 3.10  कोटींपेक्षा अधिक किशोरवयीन मुलांना लसीची पहिली मात्रा देण्यात आली आहे. त्याचप्रमाणे 10 एप्रिल, 2022 पासून 18 ते 59 वयोगटातल्या नागरिकांसाठी कोविड-19 प्रतिबंधक क्षमता वृद्धी मात्रा देण्यास प्रारंभ झाला आहे.
भारतातील रुग्णसंख्या सध्या 19,067 इतकी आहे, ती देशाच्या एकूण रुग्णसंख्येच्या तुलनेत 0.04% इतकी आहे.
परिणामी, भारतात रुग्ण बरे होण्याचा दर 98.74% झाला आहे.
गेल्या 24 तासात 3,230 कोरोना रुग्ण बरे झाल्यामुळे आतापर्यंत कोरोनामुक्त झालेल्या रुग्णांची संख्या  वाढून 4,25,70,165 झाली आहे.
गेल्या 24 तासांत 2,827 नव्या कोरोना रुग्णांची नोंद झाली.
गेल्या 24 तासात एकूण 4,71,276 चाचण्या करण्यात आल्या. भारताने आतापर्यंत एकूण 84.24  कोटींहून अधिक चाचण्या केल्या आहेत.
साप्ताहिक पॉझिटिव्हिटी दर सध्या 0.72 % तर दैनंदिन पॉझिटिव्हिटी दर 0.60 % आहे.
इतर अपडेट्स :
S.Patil/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 108
संरक्षण मंत्रालय
दक्षिणी कमांड आवातर्फे महिला दिन 2022 साजरा
समाजाप्रती महिलांचे निस्वार्थी समर्पण आणि योगदान यांची पोचपावती देण्याच्या उद्देशाने दक्षिणी कमांडमधील आवा अर्थात आर्मी वाईव्ह्ज संघटनेच्या वतीने 05 आणि 06 मार्च 2022 रोजी आंतरराष्ट्रीय महिला दिन 2022 चे आयोजन करण्यात आले आहे. समाजातील महिलांचे यश आणि समानता यांचा सन्मान करण्यासाठी 8 मार्च रोजी आंतरराष्ट्रीय महिला दिन साजरा करण्यात येतो. या दिनाच्या निमित्ताने, महिला कलाकारांना आणि उद्योजकांना पाठींबा देण्याचा एक प्रयत्न म्हणून दक्षिणी कमांड आवाने पुण्यातील एसजीएस मॉल येथे हस्तकलेच्या वस्तू आणि चित्रांचे प्रदर्शन आणि विक्री उपक्रमाचे आयोजन केले होते. या कार्यक्रमाला दक्षिणी कमांड आवाच्या प्रदेशाध्यक्ष अनिता नैन उपस्थित होत्या.
या प्रदर्शनात मोठ्या संख्येने महिला कारागीर आणि उद्योजकांनी त्यांची उत्पादने सादर केली. या प्रदर्शनाने सहभागी महिलांना स्वावलंबन आणि क्षमता प्राप्त करण्याच्या उद्देशाने एक योग्य मंच उपलब्ध करून दिला. दक्षिणी कमांड आवाच्या प्रदेशाध्यक्षांनी या प्रसंगी सहभागी महिलांचे अभिनंदन केले आणि महिला सक्षमीकरण आणि लिंग समानतेचा पुरस्कार करण्यासाठी दक्षिणी कमांड आवाच्या वचनबद्धतेचा पुनरुच्चार केला. या प्रदर्शनात पुणे परिसरातील महिलांनी मॉलमधील या प्रदर्शनात सक्रियतेने आणि उत्साहाने सहभाग घेतल्यामुळे या उपक्रमाला मोठे यश लाभले.